《怀南塘朱省阅》
宋代·卫宗武

我如蛰户居，跬步不可移。
君有远行役，暑途方驱驰。
觇知所如往，谓已杭双溪。
人苟怀忠信，蛮貊其行之。
平生玉雪襟，节行所素持。
督运奉省檄，迨今已数期。
故牍出袖间，数不差毫釐。
皓皓其可污，皎若明鉴垂。
堂堂大司存，肯计铢与锱。
往事等尘埃，意者穷奸欺。
奸欺因莫逃，赏识必见奇。
岂惟忧责无，可以歌啸归。
独念行路难，蕴隆丁斯时。
野有暘死夫，何以当炎曦。
越山未易登，其上号狐狸。
越水不可厉，其下多蛟螭。
鬼魅常瞰人，往者来者稀。
毋为岩壑娱，返师因迟迟。
粤从轸既东，一日肠九回。
桂秋俄已近，数日盼归期。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。